Myitrum Manang ni, mani (26.1.2013) shiga hte daini (27.1.2013 Laban) na Hkayabum majan shiga shana dat ai yaw. Mani shani ka-ang e gaja sha Hkayabum gasat poi kaw Tai ni bom nau gap ai majaw, n dang hkam nna Myutsaw Brang ni bri jawng ma ai; Tai ni gaw, gun smoke ni mung lang ai da. Dai majaw, n dang hkam nna htingnut mat ai. Laknak ni, KRL ni tawn kau da ai; dai lapran Myutsaw Brang ni gaw gara hku raitim, tai ni wa madu la kau na sai nga nna, “ Tat kau saga ai” nga, Shawnglam majan pa na shiga lu la ga ai. Raitim, anhte grai naw maram yu ai hpang she, shana de daw kaw shiga shapoi kau dat saga ai re. Shana 9:00PM daram hta, Myutsaw Brang ni n-gun awai la nna, shani ka-ang e tat kau ai shara de bai htim na matu rawt wa sai lam na lu ai majaw, “Kyu hpyi ga law!” ngu, shana hkyen nna yuptung du hkra kade shakut yu tim, connection n nga ai majaw, dai shiga hpe aten dep n lu shana kau ga ai. Mani nbungli gaw n lang ai; helicopter hte gaw htaw wa htaw sa galaw ma ai lam chye lu ai.
Daihpawt 6:00AM hta shiga lu la ai gaw, mani tat kau ai Hkayabum pungding de mana ningsin kaba e lanyan lung wa yu yang, anhte tat kau ai sinat laknak, KRL,machyu pala ni yawng, Tai ni n ra ya ma ai; majing grim bai lu la ai; Tai ni mung marai mi pyi n nga nga mala ai. Dai majaw, dai pungding post kaw mi na raw sha anhte bai dung nga sai lam chye lu ai. Aten dai daram na tim Tai ni hpa majaw, anhte a laknak ni zingla nna dai shara kaw awng padang n dip la ma ai lam gaw n chye maram mat saga ai. Bom ma mat na kun? n chye sai. KK sha chye na sai. Chyeju shakawn ga. Mana LZ hpe majen nna, masin kahpra mat ai, myiprwi pru kau ai ni gaw, Shawnglam Share Ninghkring hkrai rai saga ngu shakawn dat ai. Ya hpang de raitim, pugang sin machyi rai nga ga oi. KK gaw, annau ni a sindun nga ai tsawra myit hpe manu shadan masat masa galaw ai hku nna, Awng Padang jaw na re kamsham ga.
Ma kaji ni a ana ahkya ya grau grau sawng wa nga sai. Ma ni a matu kyu aja awa hpyi na shadum dat ai.
Chyeju dum let,
JIC
kac_Latn kac_Latn kac_Latn kac_Latn nus_Latn